《杂述》
宋代·林泳

俗士心胸塞，高人眼目醒。罗浮夜半日，南极海中星。

观心无别夜，问梦有前人。夜或长于夜，身还外此身。

万种由心造，千灵并我生。病中闻蚁斗，悟处喜驴鸣。

天因断鳌立，人共裸虫生。积气元无物，含灵总有情。

坏衲归杜窖，还舟上玉天。莫疑佛富贵，不信鬼神仙。

功名祇可笑，时命偶相当。鸡豕能为帝，蚍蜉亦有王。

色界真魔界，仙乡半醉乡。错寻醒酒石，痴觅返魂香。

生白灵观妙，飞玄隐韵奇。不嫌崇有论，却爱步虚词。

叱诃郑玄日，挦扯义山时。谁信冢中易，人疑昆里诗。

檐夫通笔意，海客悟琴心。禅夜空中得，书生纸上寻。

作者简介：林泳，字太渊，自号艮斋，又号弓寮，南宋福建福清人。按《图绘宝鉴》作兴化人。希逸长子。宝祐元年（一二五三）进士。能诗，工书，善画墨竹。事迹见于《福州府志》、《宋诗纪事》、《书史会要》。